Η **Δημοκρατική Αναγέννηση** είναι ελληνικό πολιτικό κόμμα, που ιδρύθηκε το 2003 από τον πολιτικό Στέλιο Παπαθεμελή. Κινείται στον ευρύτερο χώρο του χριστιανικού κέντρου και της δεξιάς.

Ιστορικό
--------

Η Δημοκρατική Αναγέννηση ιδρύθηκε στις 17 Δεκεμβρίου 2003 από τον Στέλιο Παπαθεμελή, πρώην υπουργό των κυβερνήσεων του Ανδρέα Παπανδρέου. Της ίδρυσης του κόμματος είχε προηγηθεί η ανεξαρτητοποίηση του Παπαθεμελή από την Κοινοβουλευτική Ομάδα του ΠΑ.ΣΟ.Κ..

Ενόψει των εθνικών εκλογών του 2004 η Δημοκρατική Αναγέννηση συνεργάσθηκε εκλογικά με τη Νέα Δημοκρατία. Έπειτα από συμφωνία με τον Κώστα Καραμανλή, ο Στέλιος Παπαθεμελής ήταν υποψήφιος στην Α' Θεσσαλονίκης, ενώ άλλα δύο στελέχη του κόμματος συμμετείχαν στα ψηφοδέλτια της Α' και Β' Αθηνών. Τελικά, η Νέα Δημοκρατία αναδείχθηκε νικήτρια των εκλογών και ο Παπαθεμελής εξελέγη βουλευτής, ενώ στη συνέχεια ανεξαρτητοποιήθηκε.

Τον Ιούνιο του 2007 πραγματοποιήθηκε το 1ο Συνέδριο της Δημοκρατικής Αναγέννησης, κατά το οποίο εξελέγησαν τα μέλη του Εθνικού Συμβουλίου του κόμματος, ενώ ο Στέλιος Παπαθεμελής προανήγγειλε την αυτόνομη κάθοδο του κόμματός του στις επόμενες εκλογές. Τους επόμενους μήνες, προσχώρησαν στη Δημοκρατική Αναγέννηση αρκετά στελέχη του Λαϊκού Ορθόδοξου Συναγερμού και του Δημοκρατικού Κοινωνικού Κινήματος. Το ίδιο έτος, στις βουλευτικές εκλογές η Δημοκρατική Αναγέννηση συνεργάστηκε με τη Χριστιανική Δημοκρατία και έλαβε 0,80% χωρίς να καταφέρει να μπει στη Βουλή.

Η Δημοκρατική Αναγέννηση, στις ευρωεκλογές του 2009 συμμετείχε στο συνδυασμό Πανελλήνιο Μακεδονικό Μέτωπο μαζί με τον καθηγητή Κώστα Ζουράρι, μακεδονικές οργανώσεις της Ελλάδας και του εξωτερικού καθώς και άτομα του ευρύτερου πατριωτικού και εθνικιστικού χώρου. Συνολικά έλαβε 1,27% και δεν εξέλεξε ευρωβουλευτή. Στις βουλευτικές εκλογές του ίδιου έτους η Δημοκρατική Αναγέννηση κατέβηκε αυτόνομα και έλαβε 0,45%.

Η Δημοκρατική Αναγέννηση συμμετείχε στις βουλευτικές εκλογές του Μαΐου του 2012, σε συνεργασία με το Ενιαίο Παλλαϊκό Μέτωπο, ως συνασπισμός συνεργαζόμενων κομμάτων με την επωνυμία «ΟΧΙ» και έλαβε 58.459 ψήφους (0,92%) και καμία έδρα. Στις ευρωεκλογές του 2014, η Δημοκρατική Αναγέννηση στήριξε, χωρίς ωστόσο να συμμετέχει στα ψηφοδέλτια, το συνασπισμό Ένωση για την Πατρίδα και τον Λαό του Βύρωνα Πολύδωρα. Ο συνδυασμός έλαβε 1,04% και καμία έδρα.

Το 2020 η Δημοκρατική Αναγέννηση μπήκε σε φάση αναδιοργάνωσης, με ανασυγκρότηση των οργάνων της, ενώ δημιούργησε την Πατριωτική Δημοκρατική Ένωση, έναν συνασπισμό κομμάτων, με την Ελεύθερη Πατρίδα και τον Πατριωτικό Σύνδεσμο. Στις 16 Δεκεμβρίου 2021 ανακοινώθηκε η συνεργασία του με την Πανελλήνια Πατριωτική Ένωση.  όμως λίγους μήνες μετά διεκόπη  και έκτοτε το κόμμα ακολουθεί αυτόνομη πορεία.

Στις εθνικές εκλογές του 2023 η Δημοκρατική Αναγέννηση συμμετείχε από κοινού με την Χριστιανική Δημοκρατία στον συνασπισμό «Πολιτική Πρωτοβουλία».

Ιδεολογία
---------

Σύμφωνα με την Ιδρυτική Διακήρυξη του κόμματος, η Δημοκρατική Αναγέννηση χαρακτηρίζεται ως «δημοκρατικό, προοδευτικό, πατριωτικό και κοινωνικό κόμμα».  Οι θέσεις της αναφέρονται στην οικονομία με ανθρώπινο πρόσωπο, την αναστήλωση του κοινωνικού κράτους, την καταπολέμηση της φτώχειας και των ανισοτήτων, την ανάσχεση της δημογραφικής κατάρρευσης. Δίνει έμφαση στα μείζονα εθνικά θέματα και την στρατηγική αποτρεπτικής ισχύος, τις παραδόσεις του Γένους, την Ορθοδοξία και τις μεγάλες ελληνικές αξίες της ζωής που συγκροτούν την ταυτότητά μας και εγγυώνται την κοινωνική μας συνοχή.

Αποτελέσματα εκλογών
--------------------

### Βουλή των Ελλήνων

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση |
| --- | --- | --- | --- | --- | --- |
| 2000 | Στέλιος Παπαθεμελής | δε συμμετείχε | δε συμμετείχε | 1 / 300 | Αντιπολίτευση |
| 2004 | Στέλιος Παπαθεμελής | στήριξε τη Ν.Δ. | στήριξε τη Ν.Δ. | 1 / 300 | συμμετοχή στην Κ.Ο. Ν.Δ. |
| 2007 | Στέλιος Παπαθεμελής | 57.167 | 0,80% | 0 / 300 | 7ο κόμμαΕκτός Βουλής |
| 2009 | Στέλιος Παπαθεμελής | 30.784 | 0,45% | 0 / 300 | 7ο κόμμαΕκτός Βουλής |
| 2012 Ι | Στέλιος Παπαθεμελής | 58.459(μαζί με Ε.ΠΑ.Μ.) | 0,92%(μαζί με Ε.ΠΑ.Μ.) | 0 / 300 | 15ο κόμμαΕκτός Βουλής |
| 2023 Ι | Θεόδωρος Παντούλας | 6.086(Πολιτική Πρωτοβουλία) | 0,10%(Πολιτική Πρωτοβουλία) | 0 / 300 | 26ο κόμμαΕκτός Βουλής |

### Ευρωπαϊκό Κοινοβούλιο

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση | Ομάδα |
| --- | --- | --- | --- | --- | --- | --- |
| 2009 | Στέλιος Παπαθεμελής | 65.141(ΠΑ.Μ.ΜΕ.) | 1,27%(ΠΑ.Μ.ΜΕ.) | 0 / 22 | 7η | - |
| 2014 | Στέλιος Παπαθεμελής | στήριξε το Ε.ΠΑ.Λ. | στήριξε το Ε.ΠΑ.Λ. | 0 / 21 | 11η | - |

Παραπομπές
----------

1. ↑  Δημοκρατική Αναγέννηση, το όνομα του κόμματος του Στέλιου Παπαθεμελή
2. ↑  Ανεξαρτητοποιήθηκε ο Παπαθεμελής
3. ↑  Με ΝΔ στις εκλογές η Δημοκρατική Αναγέννηση – Στην Α΄Θεσσαλονίκης ο Παπαθεμελής
4. ↑  Βουλή των Ελλήνων - Κοινοβουλευτική θητεία βουλευτών από τη Μεταπολίτευση ως σήμερα: Παπαθεμελής Μιχαήλ Στυλιανός-Άγγελος
5. ↑  Συνέδριο του κόμματος "Δημοκρατική Αναγέννηση"
6. ↑  Αυτόνομη η εκλογική παρουσία της «Δημοκρατικής Αναγέννησης» δήλωσε ο Στ.Παπαθεμελής
7. ↑  Στ. Παπαθεμελής: Νέα κύματα προσχώρησης στελεχών από τον ΛΑ.Ο.Σ
8. ↑  Προτάσεις και προσχωρήσεις
9. ↑  Προσχωρήσεις στη «Δημοκρατική Αναγέννηση»
10. ↑  Στη Δημοκρατική Αναγέννηση προσχωρούν 14 στελέχη του ΔΗΚΚΙ
11. ↑  Το «Πανελλήνιο Μακεδονικό Μέτωπο» ανακοίνωσαν Παπαθεμελής και Ζουράρις
12. ↑  Με ψηφοδέλτια σε όλη τη χώρα η «Δημοκρατική Αναγέννηση» του Στ.Παπαθεμελή
13. ↑  Προεκλογική συμμαχία Παπαθεμελή – ΕΠΑΜ
14. ↑  Υπουργείο Εσωτερικών - Αποτελέσματα Βουλευτικών εκλογών Μαΐου 2012
15. ↑  «Και ο Παπαθεμελής με την Ένωση για την Πατρίδα και το Λαό». Αρχειοθετήθηκε από το πρωτότυπο στις 28 Αυγούστου 2017. Ανακτήθηκε στις 12 Σεπτεμβρίου 2017.
16. ↑  Ανασυγκροτείται και συνεργάζεται η Δημοκρατική Αναγέννηση του Παπαθεμελή
17. ↑
18. ↑
19. ↑  Politiki Enimerosi Αρχειοθετήθηκε 2007-09-28 στο Wayback Machine. May 2007

Εξωτερικοί σύνδεσμοι
--------------------

* Επίσημη ιστοσελίδα